‘Oom Boggom’ se stem nou stil‘n Skermgreep uit een van Ian de Jager, bekend as oom Boggom op Facebook, se videos. (Video: Facebook) Ian de Jager, beter bekend as “Oom Boggom” onder sy duisende volgelinge op Facebook, is Dinsdagaand aan ŉ hartaanval dood. De Jager vermaak sy groep volgelinge, bekend as Boggomjane, die afgelope paar jaar met humoristiese vertellinge – en soms staaltjies met ŉ lag by die traan – op sosiale media. Hy het in 2016 die Facebook-blad onder die naam Oom Boggom begin en sy volgelinge het vinnig gegroei tot die meer as 46 000 waarop dit vandag staan. De Jager het verlede maand in ŉ onderhoud met Maroela Media sy hart oopgemaak oor sy onlangse kankerdiagnose. Hy was skrikkerig vir die pad wat voorlê, het De Jager gesê, maar steeds optimisties. Dit was vir hom moeilik om sy diagnose met sy seuns, André en Zander, te deel, maar volgens De Jager het dit hulle daarna ook veel nader aan mekaar gebring. “Kyk noord en boggom voort”, was sy gewilde sêding – en dít is wat hy van plan is om te doen, het De Jager verlede maand gesê. De Jager se gesondheid het die afgelope paar weke egter toenemend versleg. “Rus in vrede, Oom Boggom,” lui ŉ boodskap op die Oom Boggom-Facebookblad. “ŉ Gewone huldeblyk sou begin het met ŉ datum van geboorte en ŉ datum van afsterwe. Soos ons Oom Boggom ken, sou hy ŉ uitmuntende skryfstuk gepubliseer het. Ek het probeer om myself in te dink oor wat hy sou skryf, maar die uitdaging was net te groot. “Oom Boggom kon ŉ pen vuurwarm skryf.” Oom Boggom se bekende handelsmerk. (Foto: Facebook) De Jager het destyds aan Maroela Media vertel dat TO Honiball se strokiesprente hom as ŉ klein kannetjie vreeslik gefassineer het. “Oom Kaspaas se aandik-stories en ‘nefie’ wat dit moes aanhoor, het my laat skaterlag, maar Adoons-hulle se kaskenades was verreweg my gunsteling.” Die naam Boggom was ŉ kopknik na die oorspronklike Adoons “wat moontlik verlangs familie van Boggom mag wees”. Tientalle boodskappe van medelye het sedert die nuus oor De Jager se dood ingestroom. “Sterkte aan sy familie en vriende. ŉ Groot Boggom het geval,” skryf een van sy ondersteuners. “Oom Boggom, ons groet jou. Jou wedren is voltooi. Mag jy voortleef in die pragtige wyse waarop jy woorde kon plooi om gedagtes in prente te verander,” lui nog ŉ huldeblyk. Maroela Media het De Jager se familie om kommentaar genader en sal dit bywerk sodra dit ontvang word.